PATVIRTINTA

Neringos savivaldybės tarybos 2012 m. sausio 26 d. sprendimu Nr. T1-216 (kartu su 2015-05-21 sprendimu Nr. T1-110 ir 2018- 04-26 sprendimu Nr. T1-57)

#### neringos savivaldybės MENO STIPENDIJOS, skirtos tarptautinės nidos menininkų rezidencijų programos dalyviams, skyrimo tvarkos aprašas

### **I. BENDROSIOS NUOSTATOS**

1. Neringos savivaldybės meno stipendija (toliau – Stipendija) skiriama Tarptautinės Nidos menininkų rezidencijų programos dalyviams. Stipendijos skyrimo tvarkos aprašas (toliau – Aprašas) nustato individualios stipendijos dydį, bendruosius skyrimo principus, skyrimo ir atsiskaitymo už ją tvarką.

2. Stipendija skiriama Tarptautinės Nidos menininkų rezidencijų programos dalyviams už rezidencijų metu įvykdytą kūrybinės veiklos programą, kurią sudaro parengti, atlikti ar kitaip viešai pristatyti kūrybiniai darbai.

3. Stipendija mokama iš Neringos savivaldybės biudžeto asignavimų, skirtų Kultūros programai.

**II. STIPENDIJOS DYDIS IR RŪŠIS**

Pakeista

*Neringos savivaldybės tarybos*

*2018 m. balandžio 26 d. sprendimu Nr. T1-57*

*(įsigalioja nuo 2019-01-01)*

4. Stipendijos dydis – 1000 Eur.

Pakeista

*Neringos savivaldybės tarybos*

*2018 m. balandžio 26 d. sprendimu Nr. T1-57*

5. Stipendijos rūšis – vienkartinė, skiriama kartą per metu. Pretendentu Stipendiją gauti gali būti asmuo arba asmenų grupė (kūrybinis kolektyvas). Stipendiją skyrus asmenų grupei (kūrybiniam kolektyvui), Stipendijos dydis nekinta ir ji dalinama lygiomis dalimis, dėl kurios su kiekvienu asmenų grupės (kūrybinio kolektyvo) nariu pasirašoma atskira sutartis.

### **III. STIPENDIJOS SKYRIMAS IR GRĄŽINIMAS**

6. Potencialius pretendentus (iki 5 pretendentų) Stipendijai gauti atrenka Vilniaus dailės akademijos Nidos meno kolonijos Taryba (toliau – NMK taryba) iš Tarptautinei Nidos menininkų rezidencijų programai pateiktų paraiškų. NMK Taryba užpildytus siūlymus pateikia Neringos savivaldybės administracijai (toliau – Administracija). Siūlymo formą tvirtina Administracijos direktorius savo įsakymu.

7. *Siūlymų Neringos savivaldybės meno stipendijai, skirtai Tarptautinės Nidos menininkų rezidencijų programos dalyviams, gauti svarstymo komisijos* (toliau – Komisija) sudėtį ir jos veiklos nuostatus tvirtina Administracijos direktorius savo įsakymu.

8. Komisija, atsižvelgdama į kūrybinės veiklos programos svarbą Neringos kultūros ir meno plėtrai, svarsto ir vertina Siūlymus stipendijai gauti. Pasiūlymus dėl Stipendijos skyrimo Komisija teikia Administracijos direktoriui.

9. Stipendija skiriama Administracijos direktoriaus įsakymu.

Pakeista

*Neringos savivaldybės tarybos*

*2018 m. balandžio 26 d. sprendimu Nr. T1-57*

(buvę 11–20 punktai laikomi 10–19 punktais)

10. To paties stipendininko kandidatūra Stipendijai gauti gali būti teikiama praėjus ne mažiau kaip dvejiems metams po Stipendijos gavimo.

11. Stipendininkas pasirašo su Neringos savivaldybės administracija Administracijos direktoriaus įsakymu patvirtintos formos sutartį (sutartis rengiama lietuvių-anglų kalbomis). Sutartyje atskiru konkrečiu atveju (t. y. atsižvelgiant į stipendininko kūrybinę sritį) numatoma kūrybinės veiklos programa, jos įgyvendinimo, ataskaitos pateikimo terminai, sutarties nutraukimo sąlygos, Stipendijos išmokėjimo terminas ir kiti duomenys.

12. Stipendija grąžinama, jei:

12.1. pateiktame siūlyme įrašyti klaidingi duomenys;

12.2. pažeidžiamos 12 punkte nurodytos sutarties sąlygas ar jos neįvykdytos laiku;

12.3. raštiškai atsisakoma skirtos Stipendijos;

12.4. veikla, kuriai skirta Stipendija yra nevykdoma.

13. Sprendimą grąžinti Stipendiją priima Administracijos direktorius įsakymu, atsižvelgdamas į Komisijos pasiūlymą. Apie tai raštu informuojamas stipendininkas.

14. Stipendininkas, nepateikęs 16 punkte nurodytos ataskaitos, negali penkerius metus pretenduoti į Stipendiją ir jos gauti.

**IV. ATSISKAITYMAS**

15. Įvykdžius kūrybinę programą, stipendininkas ne vėliau kaip per mėnesį pateikia Administracijai laisvos formos ataskaitą apie pasiektus rezultatus (su santrauka lietuvių kalba ir vaizdine dokumentacija).

16. Stipendininko ataskaitą vertina Komisija. Išvadą dėl ataskaitos įvertinimo Komisija teikia Administracijos direktoriui.

17. Administracijos direktorius, atsižvelgdamas į Komisijos vertinimą, tvirtina Stipendininko ataskaitą.

**V. BAIGIAMOSIOS NUOSTATOS**

18. Apraše neaptarti klausimai sprendžiami Lietuvos Respublikos įstatymų nustatyta tvarka.

19. Už Aprašo įgyvendinimą ir kontrolę atsakingas Administracijos direktorius arba jo įgaliotas asmuo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_